[{"text_idx": "#000001", "text": "Mae record berffaith Met Caerdydd a\u2019r Fflint wedi dod i ben, ac Hwlffordd a\u2019r Seintiau Newydd sy\u2019n hafal ar y copa bellach, sef yr unig glybiau sydd heb golli yn eu tair ge\u0302m gynghrair hyd yn hyn."}, {"text_idx": "#000003", "text": "Mae\u2019r Fflint wedi llithro i\u2019r 6ed safle yn dilyn eu colled gyntaf o\u2019r tymor oddi cartref ym Mhen-y-bont brynhawn Sadwrn (Pen 2-1 Ffl)."}, {"text_idx": "#000004", "text": "Ond Y Fflint fydd y ffefrynnau nos Fawrth gan bod Airbus yn parhau ar waelod y tabl ar o\u0302l colli pob un o\u2019u tair ge\u0302m agoriadol."}, {"text_idx": "#000005", "text": "Dyw\u2019r clybiau heb gyfarfod ers i\u2019r Fflint drechu Airbus 2-1 yn nhrydedd rownd Cwpan Nathaniel MG ym mis Medi 2019, ond hon fydd y ge\u0302m gyntaf erioed rhwng y timau yn Uwch Gynghrair Cymru."}, {"text_idx": "#000008", "text": "Collodd Cei Connah yn erbyn y pencampwyr nos Wener (YSN 2-1 Cei), ond roedd \u2018na ddathlu ar Faes Tegid wrth i\u2019r Bala sicrhau eu buddugoliaeth gyntaf o\u2019r tymor yn erbyn Y Drenewydd (Bala 3-0 Dre)."}, {"text_idx": "#000009", "text": "Mae\u2019n bosib fydd gan y Nomadiaid fantais seicolegol gan bod Cei Connah wedi ennill eu dwy ge\u0302m ddiwethaf yn erbyn Y Bala gan sgorio wyth o goliau (Bala 0-4 Cei, Bala 1-4 Cei)."}, {"text_idx": "#000011", "text": "Wedi dechrau rhagorol i\u2019w deyrnasiaeth fel rheolwr newydd Met Caerdydd bydd Ryan Jenkins ddim wedi mwynhau\u2019r daith hir yn o\u0302l i\u2019r brifddinas yn dilyn crasfa o 5-1 yng Nghaernarfon ddydd Sadwrn."}, {"text_idx": "#000012", "text": "Ond tra bod y myfyrwyr a\u0302\u2019u pen yn eu plu roedd na barti ym Mhontypridd wrth i\u2019r newydd ddyfodiaid ennill am y tro cyntaf erioed yn yr uwch gynghrair ddydd Sadwrn (Pont 2-1 Aber)."}, {"text_idx": "#000013", "text": "Bydd y timau\u2019n cwrdd am y tro cyntaf ers Rhagfyr 2019, a go\u0302l Will Evans sicrhaodd y fuddugoliaeth i\u2019r myfyrwyr yn nhrydedd rownd Cwpan Cymru bryd hynny (Met 1-0 Pont)."}, {"text_idx": "#000015", "text": "Bydd Pen-y-bont yn gobeithio parhau a\u0302\u2019u record berffaith gartref yn Stadiwm Gwydr SDM yn dilyn buddugoliaethau yn erbyn Y Bala a\u2019r Fflint y tymor yma."}, {"text_idx": "#000016", "text": "Mae Hwlffordd wedi hedfan i frig y tabl ar o\u0302l trechu Airbus o 3-0 ddydd Sadwrn ond dyw\u2019r Adar Gleision heb ennill dim un o\u2019u wyth ge\u0302m ddiwethaf yn erbyn Pen-y-bont (colli 6, cyfartal 2)."}, {"text_idx": "#000017", "text": "Pwynt yn unig sy\u2019n gwahanu\u2019r ddau di\u0302m sydd yn anelu i dorri mewn i\u2019r tri uchaf y tymor hwn."}, {"text_idx": "#000019", "text": "Bydd Caernarfon yn llawn hyder ar o\u0302l rhoi cweir i Met Caerdydd ddydd Sadwrn (Cfon 5-1 Met) gan sgorio pum go\u0302l mewn ge\u0302m am y tro cyntaf ers Rhagfyr 2019 (5-0 v Airbus)."}, {"text_idx": "#000020", "text": "Mae\u2019r Drenewydd ar y llaw arall wedi edrych ychydig yn fregus ar ddechrau\u2019r tymor gan gasglu dim ond un pwynt hyd yma ac heb sgorio unwaith."}, {"text_idx": "#000021", "text": "Ond bydd Chris Hughes yn cymeryd cysur o\u2019r ffaith bod y Robiniaid wedi ennill eu chwe ge\u0302m ddiwethaf yn erbyn y Caneris gan gadw pum llechen la\u0302n yn olynol."}, {"text_idx": "#000023", "text": "Yn dilyn triphwynt da yn erbyn Airbus ar y penwythnos agoriadol mae Aber bellach wedi colli dwy ge\u0302m yn olynol gan ddisgyn i lawr y tabl."}, {"text_idx": "#000024", "text": "Mae\u2019r Seintiau yn un o\u2019r ddau di\u0302m sydd heb golli\u2019n y gynghrair y tymor hwn, ac ar o\u0302l wynebu\u2019r Drenewydd, Pen-y-bont a Chei Connah hyd yma, bydd Craig Harrison yn ddigon bodlon gyda saith pwynt o\u2019r gemau rheiny."}, {"text_idx": "#000025", "text": "Dyw\u2019r Seintiau Newydd ond wedi ennill un o\u2019u pedair ge\u0302m ddiwethaf oddi cartref yn Aberystwyth (colli 2, cyfartal 1), ond roedd yr un fuddugoliaeth honno yn un swmpus \u2018no\u0302l ym mis Awst 2019 (Aber 1-10 YSN)."}]